ఉద్దీపనల్లో విలువల్ని ప్రశ్నించాలి
- ఐఎంఎఫ్‌ క్రియాశీలకంగా వ్యవహరించాలి..
- అభివృద్ధి దేశాల నిర్ణయాలతో నష్టం
- 9 శాతం వృద్ధి కలను అందుకోవచ్చు..
- పన్నుల్లో పారదర్శకత పెరగాలి: రాజన్‌
న్యూఢిల్లీ: ప్రపంచ ఆర్థిక వ్యవస్థలో ఒడుదొడుకులను నియంత్రించేలా 'అంతర్జాతీయ ద్రవ్య నిధి' (ఐఎంఎఫ్‌) క్రియాశీలక పాత్ర పోషించాలని 'రిజర్వు బ్యాంక్‌ ఆఫ్‌ ఇండియా' (ఆర్‌బీఐ) గవర్నర్‌ రఘురామ్‌ రాజన్‌ కోరారు. అభివృద్ధి చెందుతున్న దేశాలు అమలుపరుస్తున్న పలు ఉద్దీపన పథకాలను ఐఎంఎఫ్‌ ప్రశ్నించాలని ఆయన అన్నారు. దీనికి తోడు ప్రపంచ ఆర్థిక వేదికలపై అభివృద్ధి చెందుతున్న దేశాలకు అధిక ప్రాధాన్యం కల్పించేలా ఐఎంఎఫ్‌ చర్యలను చేపట్టాలని కోరారు. ఈ సంస్థలో ప్రధాన ఆర్థికవేత్తగా విశేష సేవలందించిన రఘురామ్‌ రాజన్‌ అదే సంస్థపై ఇలాంటి వ్యాక్యలు చేయడం విశేషం. అభివృద్ధి చెందిన దేశాలు ప్రపంచ ఆర్థిక వ్యవస్థలపై కలిగే ప్రతికూల ప్రభావాలను పటించుకోకుండా ఉద్దీపన పథకాలను అమలు చేస్తుండడం పట్ల ఆయన ఆవేదన వ్యకం చేశారు. ఇలాంటి చర్యలు అభివృద్ధి చెందుతున్న దేశాల వృద్ధికి విఘాతం కలుగుతోందన్నారు. వచ్చే నెల టర్కీలో జరగనున్న 'జీ20 సమిట్‌' సన్నాహక సదస్సులో ఆయన మాట్లాడుతూ అభివృద్ధి చెందిన దేశాలు అమలుపరుస్తున్న విఫరీత విధానాల పట్ల ఐఎంఎఫ్‌ విధానకర్తలు దృష్టి సారించాలని కోరారు. ఆయా దేశాలు తమ ప్రయోజనాలే ముఖ్యంగా ఉద్దీపన చర్యలను చేపడుతున్నప్పటికీ ఐఎంఎఫ్‌ మిన్నకుండి చూస్తుండడం పట్ల ఆయన విస్మయం వ్యక్తం చేశారు. ఇలాంటి విధానాలలోని విలువలను ఐఎంఎఫ్‌ ఎందుకు ప్రశ్నించడం లేదని అన్నారు. ప్రస్తుత పోటీ ప్రపంచంలో గరిష్ఠంగా లబ్ది పొందేందుకు కొన్ని దేశాలు కావాలని తమ కరెన్సీ విలువను తగ్గించుకొవడాన్ని ఆయన సభా ముఖంగా ఆక్షేపించారు. ఫలానా దేశం అని నిర్ధిష్టంగా వెలువరించకుండానే రాజన్‌ (చైనా, అమెరికాలను ఉద్దేశించి) ఈ వ్యాక్యలు చేశారు. దేశంలో భారీగా పెట్టుబడులు పెరగడం, డిమాండ్‌ను పెంచేలా సరఫరా వ్యవస్థ విస్తృతం కాకుండా, 9% వృద్ధిని సాధించడం సాధ్యపడదని ఆయన తేల్చి చెప్పారు. ఈ దిశగా చేపట్టే ప్రజాకర్షక విధానల పట్ల అప్రమత్తత కూడా అవరమేనని ఆయన అన్నారు. దేశంలో డిమాండ్‌ పెరిగేలా అంతర్లీన సరఫరా వ్యవస్థను మెరుగుపర్చాల్సి ఉందని ఆయన వివరించారు. దేశం 9 శాతం వృద్ధిని అందుకోవాలంటే డిమాండ్‌ను పెంచేలా భారీగా పెట్టుబడులు ఆర్థిక వ్యవస్థలోకి రావాల్సి అవసరం ఎంతైనా ఉందని ఆయన వ్యాఖ్యానించారు. దేశం భారీ వృద్ధిని సాధించాలన్నది అందరి ఆకాంక్షేనన్న రాజన్‌ దీనిని సాధించేందుకు నిపుణులైన మానవ వనరుల కోరతతో పాటు సప్లరు వ్యవస్థలోని అవరోధాలను రూపుమాపాల్సిన అవసరం ఉందన్నారు. దేశంలో అపారంగా ఉన్న మానవ వనరులను అభివృద్ధిపరచుకోవాల్సిన అవసరం ఎంతైనా ఉందని అన్నారు. అంతర్జాతీయ వేదికలపై భారత్‌తో సహా ఇతర అభివృద్ధి చెందుతున్న దేశాల గొంతుకను వినిపించేలా మేటి ఆర్థికవేత్తలు లేరని రాజన్‌ అన్నారు. జీ-20 దేశాల విధానపరమైన నిర్ణయాలను రూపొందించే బృందానికి కెనడా, ఇండియాలు సహ అధ్యక్షులుగా వ్యవహరిస్తున్నాయని అన్నారు. అయితే ఈ విషయంలో ఇప్పటికే కెనడాకు చెందిన ఏడుగురు నిష్ణాతులైన ఆర్థికవేత్తలు పని చేస్తున్నట్లు తెలిపారు.
భారత్‌లోని ప్రభుత్వ రంగంలో అంతర్జాతీయ విధానపరమైన నిర్ణయాలను తీసుకొనే సత్తా ఉన్న మేటి ఆర్థికవేత్తలు ఎవరూ లేరని ఆయన అన్నారు. ఈ కారణంగానే భారత భాగస్వామ్యాన్ని ఆశించిన రీతిలో అందిచలేకపోతున్నట్లు తెలిపారు. ఇరుపక్షాలకు సమాన భావవ్యక్తీకరణకు అవకాశం కలిగేలా చర్యలు తీసుకోవాల్సి ఉందని ఆయన అన్నారు. దేశంలో పన్నుల వ్యవస్థలో మరింత పారదర్శకతను తీసుకురావాల్సిన అవసరం ఎంతైనా ఉందని ఆర్‌బీఐ గవర్నర్‌ రఘురామ్‌రాజన్‌ అభిప్రాయపడ్డారు. విదేశీ పెట్టుబడులలో స్థిరమైన పెరుగుదలను సాధించేందుకు దేశాభివృద్ధికి ఇది దోహదం చేస్తుందని అన్నారు. దేశంలో పన్నుల విధానం పెట్టుబడులను ఆకర్షించేందుకు వీలుగా స్నేహపూర్వకంగా ఉండాలని రాజన్‌ తెలిపారు. ప్రపంచ వ్యాప్తంగా ప్రతిద్రవ్యోల్బణ పరిస్థితలు బలపడుతున్న నేపథ్యంలో దీనిని నియంత్రించేందుకు ప్రముఖ కేంద్ర బ్యాంకుల మధ్య మరింతగా సమన్వయం అవసరమని ఆయన అభిప్రాయపడ్డారు.
మీ స్నేహితులకు రికమెండ్ చెయ్యండి